12. schôdza NR SR - 15.deň - A. dopoludnia
Dátum: 2024-05-14
Poslanec: Pročko, Jozef (SLOVENSKO)
Druh vystúpenia: Vystúpenie v rozprave

8. Milé kolegyne, milí kolegovia, ubehlo už dosť času od posledného vystúpenia tuná v sále, tu v rozprave, keď vystupoval môj kolega. A hneď v úvode musím povedať naozaj, že si veľmi vážim ústretovosť tohto parlamentu, je to niečo neskutočné, čo sa nikdy nedialo, a chcem nadviazať na slová Ondreja Dostála s tým, že som hlboko presvedčený a verím, že takto krásne, milo, ľudsky, národne, slovensky budete pristupovať ku všetkým. Budete takí ochotní, nielen keď váš koaličný partner bude meškať, ale keď aj naši opoziční kolegovia budú meškať, tak som hlboko presvedčený, že naozaj dodržíte túto ľudskosť, ktorú ste teraz predviedli, ja to chválim, ste úžasní. Ale v tom, čo predkladáte, nie ste úžasní. Naozaj spor HLAS-u a SNS sa vykryštalizoval a ja si myslím, že hlasáci budú hlasovať za tento zákon. Ustúpili Dankovi, pretože naozaj ich spolupráca je nadčasová, ty mi dáš to a ja ti dám to a za to dostaneš to a ty dostaneš to. Máme nového prezidenta, ktorého Andrej Danko hlboko a pokorne podporil, takže hlboko a pokorne teraz podporia poslanci HLAS-u tento paškvil. Je to paškvil a viete, prečo je to paškvil? Pretože strana SNS je známa svojimi dosadzovaniami do funkcií, viď Taraba a jeho bratranci, sesternice, viď pytliaci na rôznych úradoch a na rôznych vysoko postavených miestach. Ja si myslím a som presvedčený, že Andrej Danko teraz bude počúvať, že SNS to má v DNA. Počuli ste to tu minule, keď niekto povedal, že to má v DNA? To bolo nechutné. Takže rovnako im to vrátiť, že to majú v DNA, myslím si, je spravodlivé. Politické ovládnutie fondu má jeden cieľ, a to je rozdávať funkcie a podporu ich ľuďom. Oháňajú sa tu tým, že je to veľmi nespravodlivé, bolo to veľmi nespravodlivé, lebo niektorí, niektorí nedostali, nedostali na svoje projekty peniaze a tie projekty boli fan-tas-tic-ké! Tak keď napríklad kolega Michelko vymyslí projekt Podpora písania socialistických žánrov , tak musíme to podporiť. Je to výborný projekt, vraciame sa do minulosti nedávnej, tak prečo by to nemohli dostať? Prečo by nemohli podporiť národnú kultúru? A o toto im ide. Oni sa skrývajú za národ, oni sa skrývajú za národné, oni sa skrývajú za, za vlastenectvo. Títo pokrytci, inak to neviem nazvať, títo pokrytci, ktorí sa klaňajú Putinovi, ktorý vraždí na Ukrajine, vraždí na Ukrajine ľudí a deti, tak títo pokrytci chcú zaviesť presne takúto istú kultúru a takéto isté podmienky aj na Slovensku, ako sú v Rusku. A deje sa to. A našou povinnosťou je poukazovať na to, čo sa tu deje. Michelko povedal, že dajú do fondu 10 miliónov eur. To budú kšefty! To budú kšefty! Vy si naozaj myslíte, že tie peniaze, keď tento zákon schválime, dostanú naozaj všetci tak, ako si to oni predstavujú? Áno, dostanú to presne tak, ako si to oni predstavujú. Je až smiešne, je až smiešne pozerať sa na to, čo táto vládna koalícia robí, lebo viete, plakať nad tým, no zvolili sme si Pellegriniho, zvolili sme si Pellegriniho, ktorý povedal, že nepôjde s Ficom, zvolili sme si Huliaka, ktorý povedal, že kto uverí, kto uverí Ficovi, v 21. si nezaslúži slušný život, zvolili sme si Fica, ktorý povedal, že už v 2014 nebude v politike. Čo slovo, to klamstvo. Čo slovo, to klamstvo. A oni používajú lož ako prostriedok komunikácie. Tisíckrát to Fico zopakuje, tisíckrát a jeho voliči to budú tisíckrát opakovať, tisíckrát, to bude dobré, to bude národné. Nie. Tento zákon je, a už ste to počuli naozaj veľakrát tu v rozprave a ja to musím zopakovať, je zákon, ktorým si SNS a vládna koalícia ide zabezpečiť ďalšie, ďalšiu podporu pre svojich ľudí, ďalšie kšeftovanie. To nič iné nie je. A zase sa oháňajú slovami: "nebolo to spravodlivé, bolo to, niektorí ľudia nedostali, sťažujú sa nám", no viete, viete, z tých niekoľkých desiatok tisíc žiadostí naozaj nemohli, nemohla výberová komisia vybrať všetky, tak tých, ktorých nevybrali, sa sťažujú, veď to je normálne, že sa sťažujú. Ale sťažujú sa najmä národne cítiaci ľudia, ktorí dali projekt S ocialistická literatúra a jej vplyv na Michelka , poďme o tom diskutovať, krásny projekt, no nedostali na to peniaze. Moji kolegovia z Progresívneho Slovenska majú takú krásnu formulku, že veria a že sa to, že sa toto neodhlasuje a že sa nájde v radoch koalície pár hlasov, ktoré toto nepodporia. Tak je to zbožné želanie, pán Prostredník by povedal, až veľmi zbožné želanie, ale toto sa nebude diať. Oni sú tak zviazaní svojím prepojením, oni sú tak zviazaní svojimi kšeftami, že, že to je smutné. Ja som sa na chodbe spýtal, lebo naozaj tam sú niektorí poslanci, ktorí majú také trošku morálne cítenie, tak som sa spýtal, prečo za toto ide hlasovať? Pozri sa, čo idú urobiť. Prečo ideš napríklad hlasovať za RTVS a za to, čo sa ide robiť? Vieš, Jozef, no tak ako, tak je to také, ale tak keď už som tam, keď už som tam. Mňa sa ľudia spytovali, že viete, vy ste povalili vládu. Hovorím, nepovalili, pretože bývalú vládu nedržali kšefty. Nedržali desiatky miliónov, ktoré táto vláda aj v predchádzajúcich, stovky miliónov, miliardy v predchádzajúcom období rozobrala. A od prvej chvíle, od prvej chvíle, ako začali vládnuť, nieže dosadzovanie si svojich ľudí, lebo to je normálne, ako keď chcete vymeniť za človeka, ktorému veríte, ale dosadzovanie si ľudí, ktorí nemajú s odbornosťou nič spoločné a zopakujem ešte raz krásny príklad je pytliak, ktorý už teraz nie je pytliak? Aký papalášizmus je, že si Huliak vymyslí a vymýšľa si, aby mohol strieľať medvede po Slovensku? Ten Huliak, ktorý tvrdil v 21., že kto uverí Ficovi, nezaslúži si lepšie žiť. Že som nespomenul tisíc euro, bolo by prišlo tisíc euro. Aké to je? Vysvetlite mi, aké to je? Takže skrývať sa za národnú, za národnú kultúru je choré. A ja to ešte budem spomínať v ďalších rozpravách, ale krásny, krásny príklad je aj to, Fond na podporu umenia by mal podporovať naozaj všetkých, všetkých, všetkých, ktorí majú projekty normálne, ktorí majú projekty, ktoré rozvíjajú našu národnú hrdosť, ktoré, ktoré rozvíjajú tradície, ale aj projekty, ktoré sú, ktoré sú invenčné, ktoré sú nové, ktoré majú nové vízie. Veď nemusíme dávať len na projekty, na folklór, a ja, ja folklór v našom regióne veľmi podporujem, ale poďme rozvíjať aj niečo nové. Lenže viete, čo budú zase rozprávať. Ich, ich, tie ich bláboly o tom, že ideme podporovať LGBT propagandu, že ideme podporovať LGBT projekty, že ideme podporovať pridy. No pride podporil aj Blaha kedysi, ale zistil, že tam, tam mu nepotečie, nepotečie dobrá kávička, tak teraz si dáva kávičku s nacionalistami a s diktátormi. Milí kolegovia, ja som hlboko presvedčený, že oni podporia tento zákon, budú zaň hlasovať. Ale je dôležité, milí občania Slovenska, vám povedať, že tento zákon je o kšeftoch pre Slovenskú národnú stranu. Tento zákon bude zase to, čo bolo pred dvanásť, teda pred našou vládou, že sa budú rozdeľovať projekty našim ľuďom, že nielen Rošková, ktorá je už odsúdená, a nielen ďalší, nielen dvaja odsúdení ministri za vlády SNS, ale teraz už nebudú odsúdení. Peniaze z Fondu na podporu umenia pôjdu tým správnym národne cítiacim ľuďom, ktorí majú radi Fica, Danka a Pellegriniho!